પરાજિત પટેલની વાર્તાઓમાં પ્રેમમાં વિશ્વાસઘાત, પ્રેમમાં સર્વસ્વનું બલિદાન, સંબંધોના આટાપાટા, ધંધા-રોજગારમાં ઉતારચડાવ, નસીબનું પરિમાણ- જેવી બાબતો વધારે આલેખાય છે. અપ-મૃત્યુ, ગરીબથી અમીર વર્ગન સ્ત્રી પુરુષોની સંઘર્ષ કથાઓ અહીં અભિધામાં, વિશેષણોથી ભરપૂર શૈલીએ, બધું જ સ્પષ્ટ કરી દેવાની ઇચ્છાથી આલેખાયું છે. વર્ણનો આપણને મજા કરાવે છે, જુઓ લેખક પ્રેમમીમાંસા કરે છે, પાત્રના મુખે- "લેખકજી, મેં પ્રેમલગ્ન કર્યાં છે, પણ છેલ્લા કેટલાક સમયથી પ્રેમ શબ્દનું શબ મારા ઘરમાં પડ્યું પડ્યું ગંધાય છે. પ્રેમ કરીને હું પસ્તાયો છું. એ પછી લગ્ન કરીને તો પોશ પોશ પાણીડે રડ્યો છું. અમારી વચ્ચે બોલ-ચાલના સંબંધો પણ નથી રહ્યાં આજે." હું એને કહું" પાત્રને પૂર્ણ પણે પિછાણ્યા વગર કૂદી પડનારની આ જ સ્થિતિ થાય ! પ્રેમમાં તો કેવળ ન્યોછાવરી ! ત્યાગ ! પીડામાં સતત પલળવાનું !"